**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2010 M. GRUODŽIO 23 D. SPRENDIMO NR. T2-361 „DĖL MOKINIŲ VEŽIOJIMO ORGANIZAVIMO IR VAŽIAVIMO IŠLAIDŲ KOMPENSAVIMO TVARKOS APRAŠO PATVIRTINIMO“** **PAKEITIMO“ PROJEKTO**

2013 m. rugsėjo 12 d.

**1. Sprendimo projekto esmė, tikslai ir uždaviniai.**

 Šio sprendimo projekto esmė – pakeisti Klaipėdos miesto savivaldybės tarybos 2010 m. gruodžio 23 d. sprendimą Nr. T2-361 „Dėl mokinių vežiojimo organizavimo ir važiavimo išlaidų kompensavimo tvarkos aprašo patvirtinimo“.

 Šio sprendimo projekto tikslai:

 1. Pakeisti Mokinių vežiojimo organizavimo ir važiavimo išlaidų kompensavimo tvarkos aprašo nuostatas.

2. Aiškiau reglamentuoti važiavimo išlaidų kompensavimo principus.

**2. Projekto rengimo priežastys ir kuo remiantis parengtas sprendimo projektas**

 Lietuvos Respublikos švietimo įstatymo 36 straipsnyje numatyta, kad į mokyklą ir atgal privalo būti vežami kaimuose ir miesteliuose toliau kaip 3 kilometrai nuo mokyklos gyvenantys mokiniai, kurie mokosi pagal priešmokyklinio ir bendrojo ugdymo programas. Priešmokyklinio ugdymo ir 1-8 klasių mokiniai vežami į artimiausią atitinkamą ugdymo programą vykdančią mokyklą. Lietuvos Respublikos transporto lengvatų įstatymo 6 straipsnyje nurodyta, kad savivaldybės, kurių teritorijoje yra švietimo įstaigos, savo nustatyta tvarka kompensuoja visas važiavimo išlaidas: kaimuose ir miesteliuose gyvenantiems bendrojo ugdymo programas vykdančių mokyklų 9–12 klasių (gimnazijų 1–4 klasių), profesinio mokymo įstaigų ir neformaliojo vaikų švietimo įstaigų mokiniams, šių mokyklų ar įstaigų darbo dienomis važiuojantiems į mokyklą ar įstaigą iki 40 km ir atgal mokinio pažymėjime nurodytu maršrutu vietinio (priemiestinio) reguliaraus susisiekimo autobusais, tolimojo reguliaraus susisiekimo autobusais, keleiviniais traukiniais, reguliaraus susisiekimo laivais ir keltais; neformaliojo vaikų švietimo įstaigų mokiniams ši lengvata taikoma ir ne darbo dienomis; priešmokyklinio ugdymo ir 1–8 klasių mokinių pavėžėjimas kompensuojamas iki artimiausios atitinkamą bendrojo ugdymo programą vykdančios mokyklos. Klaipėdos miesto savivaldybės taryba 2010 m. gruodžio 23 d. sprendimu Nr. T2-361 patvirtino „Mokinių vežiojimo organizavimo ir važiavimo išlaidų kompensavimo tvarkos aprašą“, kuriuo reglamentavo Klaipėdos miesto švietimo įstaigose besimokančių mokinių vežiojimo organizavimo ir važiavimo išlaidų kompensavimo tvarką. Ši tvarka nebeatitinka teisės aktų, nes nuo 2013 liepos 13 d. įsigaliojo Lietuvos Respublikos transporto lengvatų įstatymo 6 straipsnio nauja redakcija.

**3. Kokių rezultatų laukiama**

 Patvirtinus sprendimo projektą, Mokinių vežiojimo organizavimo ir važiavimo išlaidų kompensavimo tvarkos aprašas atitiks teisės aktų reikalavimus.

**4. Sprendimo projekto rengimo metu gauti paaiškinimai ir specialistų vertinimai.**

 Specialistų neigiamų vertinimų negauta.

**5. Išlaidų sąmatos, skaičiavimai, reikalingi pagrindimai.**

 Mokinių važiavimo išlaidoms kompensuoti iš Klaipėdos miesto savivaldybės biudžeto 2013 metais skirta 108,00 tūkst. Lt. Važiavimo išlaidos 2012/2013 mokslo metais buvo kompensuojamos 437 mokiniams, besimokantiems 33 švietimo įstaigose, atvykstantiems iš 71 gyvenamosios vietovės.

**6. Lėšų poreikis sprendimo įgyvendinimui**

Iš Savivaldybės biudžeto papildomų asignavimų nereikės.

**7. Galimos teigiamos ar neigiamos sprendimo priėmimo pasekmės**

Teigiamos pasekmės – patvirtinus teikiamo sprendimo projektą, bus reglamentuotas mokinių vežiojimo organizavimas ir važiavimo išlaidų kompensavimas.

Neigiamų pasekmių nenumatoma.

PRIDEDAMA:

1. Teisės aktų, nurodytų sprendimo projekto įžangoje, išrašai, 5 lapai.
2. Klaipėdos miesto savivaldybės tarybos 2010 m. gruodžio 23 d. sprendimas Nr. T2-361 „Dėl mokinio vežiojimo organizavimo ir važiavimo išlaidų kompensavimo tvarkos aprašo patvirtinimo“, lyginamasis variantas.

Švietimo skyriaus vedėja Laima Prižgintienė